Мәскәү фонология мәктәбенең (МФМ) сағыу вәкиле — Александр Александрович Реформатский. Был йүнәлештәге ҡараштар рус телен өйрәнеүгә бағышланған хеҙмәттәрҙә бирелә. Башта һәр фонология мәктәбе телдең өн төҙөлөшө тураһында үҙ ҡараштарын ғына дөрөҫ тип һанаһа, яйлап, башлыса Мәскәү фонология мәктәбендә, фонология теориялары проблемаларын төрлө яҡлап тикшереү һәм синтезлау тенденцияһы барлыҡҡа килә. Беренсе булып бындай синтезды МФМ-ды нигеҙләүселәрҙең береһе Рубен Иванович Аванесов башҡара. Ул тел тамғаларына «көслө фонемалар» менән бер йәнәштән «көсһөҙ фонемалар» инеү концепцияһын ҡуҙғата. Әгәр телмәрҙе ҡабул итеү фонемаһы — телмәрҙәге позиция тарафынан билдәләнгән айырылыр-айырылмаҫ өндәр күмәклеге, телмәрҙе еткереү фонемаһы теге йәик был өндө позицияһына ҡарап һайлау программаһы булһа, Аванесовтың көсһөҙ фонемаһы — был позицияла өндө билдәләр өсөн күрһәтелергә тейешле дифференциаль билдәләр йыйылмаһы ул. Тел механизмы төҙөлөшө күҙлегенән Аванесовтың фонемалары ысынлап та телмәрҙе әйтеү һәм телмәрҙе ҡабул итеү араһын биләй.